CELEX: 32016R2250
Language: lt
Date: 2016-10-04 00:00:00
Title: 2016 m. spalio 4 d. Komisijos deleguotasis reglamentas (ES) 2016/2250, kuriuo nustatomas tam tikrai priedugnio žuvų žvejybai Šiaurės jūroje ir ICES IIa kvadrato Sąjungos vandenyse taikomas žuvų išmetimo į jūrą mažinimo planas

15.12.2016   
            
            
               LT
            
            
               Europos Sąjungos oficialusis leidinys
            
            
               L 340/2
            
         KOMISIJOS DELEGUOTASIS REGLAMENTAS (ES) 2016/2250
   2016 m. spalio 4 d.
   kuriuo nustatomas tam tikrai priedugnio žuvų žvejybai Šiaurės jūroje ir ICES IIa kvadrato Sąjungos vandenyse taikomas žuvų išmetimo į jūrą mažinimo planas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 15 straipsnio 6 dalį,
   atsižvelgdama į 1998 m. kovo 30 d. Tarybos reglamentą (EB) Nr. 850/98 dėl žuvininkystės išteklių apsaugos, taikant technines priemones jūrų gyvūnų jaunikliams apsaugoti (2), ypač į jo 18a straipsnį,
   kadangi:
   
               (1)
            
            
               Reglamentu (ES) Nr. 1380/2013 siekiama palaipsniui sustabdyti žuvų, sužvejotų vykdant bet kokią ES žvejybą, išmetimą į jūrą, rūšims, kurioms taikomi sužvejojamo kiekio apribojimai, įvedant įpareigojimą iškrauti laimikį;
            
         
               (2)
            
            
               to reglamento 15 straipsnio 6 dalyje Komisija įgaliojama deleguotaisiais aktais ne ilgesniam kaip trejų metų laikotarpiui priimti žuvų išmetimo į jūrą mažinimo planus remdamasi bendromis rekomendacijomis, kurias parengė valstybės narės, pasikonsultavusios su atitinkamomis patariamosiomis tarybomis;
            
         
               (3)
            
            
               Belgija, Danija, Jungtinė Karalystė, Nyderlandai, Švedija, Prancūzija ir Vokietija turi tiesioginių žvejybos valdymo Šiaurės jūroje interesų. Pasikonsultavusios su Šiaurės jūros patariamąja taryba tos valstybės narės 2016 m. birželio 3 d. pateikė Komisijai bendrą rekomendaciją dėl naujo tam tikrai priedugnio žuvų žvejybai Šiaurės jūroje taikomo žuvų išmetimo į jūrą mažinimo plano. Ją rengiant panaudotas atitinkamų mokslo įstaigų mokslinis indėlis, kurį peržiūrėjo Žuvininkystės mokslo, technikos ir ekonomikos komitetas (STECF). Liepos 14 d. ekspertų grupės susitikime, kuriame dalyvavo 28 valstybių narių ir Komisijos atstovai, taip pat Europos Parlamento atstovai stebėtojo teisėmis, buvo svarstomos atitinkamos priemonės;
            
         
               (4)
            
            
               į bendrą rekomendaciją įtrauktos priemonės atitinka Reglamento (ES) Nr. 1380/2013 18 straipsnio 3 dalį;
            
         
               (5)
            
            
               taikant tą reglamentą Šiaurės jūrai priskiriamos ir ICES IIIa bei IV zonos. Kadangi kai kurie su siūlomu žuvų išmetimo į jūrą mažinimo planu susiję priedugnio žuvų ištekliai aptinkami ir ICES IIa kvadrato Sąjungos vandenyse, atitinkamos valstybės narės rekomendavo į planą įtraukti ir šį kvadratą;
            
         
               (6)
            
            
               Šiaurės jūroje įpareigojimas iškrauti laimikį pagal Reglamento (ES) Nr. 1380/2013 15 straipsnio 1 dalies c punktą ne vėliau kaip nuo 2016 m. sausio 1 d. taikomas vykdant:
               
                           —
                        
                        
                           mišrią atlantinių menkių, juodadėmių menkių, paprastųjų merlangų ir ledjūrio menkių žvejybą,
                        
                     
                           —
                        
                        
                           norveginių omarų žvejybą,
                        
                     
                           —
                        
                        
                           mišrią europinių jūrų liežuvių ir jūrinių plekšnių žvejybą,
                        
                     
                           —
                        
                        
                           europinių jūrinių lydekų žvejybą ir
                        
                     
                           —
                        
                        
                           šiaurinių paprastųjų krevečių žvejybą.
                        
                     Pagal Reglamento (ES) Nr. 1380/2013 15 straipsnio 5 dalį Komisijos deleguotajame reglamente (ES) 2015/2440 (3) nurodytos rūšys, kurių žuvų laimikį privaloma iškrauti nuo 2016 m. sausio 1 d. Tai ledjūrio menkės, juodadėmės menkės, norveginiai omarai, europiniai jūrų liežuviai, jūrinės plekšnės, europinės jūrinės lydekos ir šiaurinės paprastosios krevetės. Deleguotajame reglamente (ES) 2015/2440 taip pat nustatytas įpareigojimas iškrauti šiaurinių paprastųjų krevečių priegaudą. Šiame reglamente turėtų būti atkartotos Deleguotojo reglamento (ES) 2015/2440 nuostatos dėl rūšių, kurių žuvų laimikis turi būti iškrautas, ir nurodytos papildomos rūšys ir žvejyba, kurioms įpareigojimas iškrauti laimikį taikomas 2017 m. ir 2018 m.;
            
         
               (7)
            
            
               atitinkamos valstybės narės teigia, kad Tarybos reglamento (EB) Nr. 1342/2008 (4) III skyriuje nustatytos žvejybos pastangų taisyklės trukdo tinkamai įgyvendinti įpareigojimą iškrauti laimikį atlantinių menkių išteklių atveju, nes, įvedus šį įpareigojimą, dėl tame skyriuje nustatyto žvejybos pastangų režimo būtų suvaržytas lankstumas, reikalingas žvejybos modeliams pritaikyti, pvz., rajono ir įrankio pasirinkimas. Reglamentą (EB) Nr. 1342/2008 šiuo metu peržiūri teisėkūros institucijos. Kad žvejybos pastangų režimas ir įpareigojimas iškrauti laimikį atlantinių menkių ištekliams nebūtų taikomi tuo pat metu, reikalavimas iškrauti laimikį šiems ištekliams turėtų būti taikomas tik baigus taikyti žvejybos pastangų režimą;
            
         
               (8)
            
            
               Deleguotuoju reglamentu (ES) 2015/2440 ICES IIIa kvadrate sužvejotiems norveginiams omarams įvesta įpareigojimo iškrauti laimikį išimtis, taikoma rūšims, kurios, moksliniais duomenimis, pasižymi aukštu išgyvenamumo rodikliu (su dideliu išgyvenamumu susijusi išimtis), su sąlyga, kad tie norveginiai omarai sužvejoti naudojant gaudykles arba tam tikrus dugninius tralus. Tame deleguotajame reglamente reikalaujama, kad tiesioginių valdymo interesų Šiaurės jūroje turinčios valstybės narės Komisijai pateiktų papildomos mokslinės informacijos, pagrindžiančios išimčių taikymą nurodytiems dugniniams tralams. Ta informacija buvo pateikta ir STECF padarė išvadą, kad jos pakanka. Todėl ta išimtis turėtų būti įtraukta į naują žuvų išmetimo į jūrą mažinimo planą;
            
         
               (9)
            
            
               į bendrą rekomendaciją įtraukta su dideliu išgyvenamumu susijusi išimtis, taikoma ICES IV parajonyje tam tikrais įrankiais sužvejotiems norveginiams omarams su sąlyga, kad naudojamas Netgrid selektyvumo užtikrinimo įtaisas;
            
         
               (10)
            
            
               į bendrą rekomendaciją įtraukta su dideliu išgyvenamumu susijusi išimtis, taikoma europiniams jūrų liežuviams, sužvejotiems tam tikrais įrankiais ICES IV parajonyje laikantis tam tikrų sąlygų, kurios šioms žuvims padeda išgyventi;
            
         
               (11)
            
            
               remiantis moksliniais įrodymais, pateiktais bendroje rekomendacijoje ir peržiūrėtais STECF, ir atsižvelgiant į žvejybos įrankių, žvejybos praktikos ir ekosistemos charakteristikas, šias išimtis reikėtų įtraukti į šį reglamentą ir taikyti 2017 metams. Kad STECF galėtų išsamiau įvertinti ICES IV parajonyje atitinkamais tralais sužvejotų norveginių omarų ir europinių jūrų liežuvių išgyvenamumo rodiklį ir kad Komisija galėtų persvarstyti atitinkamą išimtį, valstybės narės turėtų pateikti papildomų duomenų;
            
         
               (12)
            
            
               Deleguotuoju reglamentu (ES) 2015/2440 įvestos de minimis išimtys:
               
                           —
                        
                        
                           europiniams jūrų liežuviams, sužvejotiems sieniniais ir žiauniniais tinklais ICES IIIa kvadrate, ICES IV parajonyje ir ICES IIa parajonio Sąjungos vandenyse,
                        
                     
                           —
                        
                        
                           europiniams jūrų liežuviams, sužvejotiems tam tikrais sijiniais tralais ICES IV parajonyje,
                        
                     
                           —
                        
                        
                           norveginiams omarams, sužvejotiems tam tikrais dugniniais tralais ICES IV parajonyje ir ICES IIa kvadrato Sąjungos vandenyse, ir
                        
                     
                           —
                        
                        
                           europiniams jūrų liežuviams ir juodadėmėms menkėms bendrai, sužvejotiems tam tikrais dugniniais tralais ICES IIIa kvadrate.
                        
                     Bendroje rekomendacijoje šias išimtis siūloma taikyti toliau. Todėl jas reikėtų įtraukti į naują žuvų išmetimo į jūrą mažinimo planą;
            
         
               (13)
            
            
               į bendrą rekomendaciją įtraukta de minimis išimtis europiniams jūrų liežuviams, juodadėmėms menkėms ir paprastiesiems merlangams bendrai, sužvejotiems tam tikrais dugniniais tralais ICES IIIa kvadrate, de minimis išimtis paprastiesiems jūrų liežuviams, juodadėmėms menkėms ir paprastiesiems merlangams bendrai, sužvejotiems omarų gaudyklėmis ICES IIIa kvadrate, ir 2018 metams – de minimis išimtis paprastiesiems merlangams, sužvejotiems dugniniais tralais ICES IVc kvadrate;
            
         
               (14)
            
            
               remdamasi valstybių narių pateiktais įtikinamais įrodymais dėl tų išimčių, peržiūrėtais STECF, kuris padarė išvadą, kad tos išimtys grindžiamos svariais argumentais – sunkiai padidinamu selektyvumu ir (arba) neproporcingomis nepageidaujamos priegaudos tvarkymo išlaidomis – Komisija mano, kad tikslinga nustatyti de minimis išimtis pagal bendroje rekomendacijoje siūlomus procentinius dydžius neviršijant Reglamento (ES) Nr. 1380/2013 15 straipsnio 5 dalies c punkte nustatytų ribų;
            
         
               (15)
            
            
               Reglamento (EB) Nr. 850/98 18a straipsniu Komisijai suteikiami įgaliojimai priimant žuvų išmetimo į jūrą mažinimo planus nustatyti rūšių, kurioms taikomas įpareigojimas iškrauti laimikį, žuvų mažiausius išteklių išsaugojimą užtikrinančius orientacinius dydžius, siekiant užtikrinti jūrų gyvūnų jauniklių apsaugą. Atitinkamais atvejais tie mažiausi išteklių išsaugojimą užtikrinantys orientaciniai dydžiai gali neatitikti Reglamento (EB) Nr. 850/98 XII priede nustatytų dydžių; norveginių omarų ICES IIIa kvadrate atveju tikslinga išlaikyti Deleguotajame reglamente (ES) 2015/2440 nustatytus mažiausius išteklių išsaugojimą užtikrinančius orientacinius dydžius, t. y. 105 mm bendrą ilgį ir 32 mm šarvo ilgį. Reikėtų pridėti ir 59 mm mažiausią uodegos ilgį remiantis bendra rekomendacija ir STECF vertinimu, kuriame teigiama, kad toks uodegos ilgis atitinka esamas bendro ilgio ir šarvo ilgio vertes;
            
         
               (16)
            
            
               į žuvų išmetimo į jūrą mažinimo planus galima įtraukti ir technines priemones, skirtas žvejybai arba rūšims, kurioms taikomas įpareigojimas iškrauti laimikį. Siekiant padidinti žvejybos įrankių selektyvumą ir sumažinti nepageidaujamą priegaudą Skagerako sąsiauryje, tikslinga išlaikyti tam tikras technines priemones, dėl kurių 2011 m. (5) ir 2012 m. (6) susitarė Sąjunga ir Norvegija;
            
         
               (17)
            
            
               kad būtų užtikrinta tinkama kontrolė, reikėtų nustatyti valstybėms narėms taikytinus specialius reikalavimus dėl laivų, kuriems taikomas šis reglamentas, sąrašų sudarymo;
            
         
               (18)
            
            
               kadangi šiame reglamente numatytos priemonės daro tiesioginį poveikį atitinkamai Sąjungos laivų ekonominei veiklai ir žvejybos sezono planavimui, jis turėtų įsigalioti iš karto, kai bus paskelbtas. Atsižvelgiant į Reglamento (ES) Nr. 1380/2013 15 straipsnyje nustatytą tvarkaraštį, jis turėtų būti taikomas nuo 2017 m. sausio 1 d. iki 2018 m. gruodžio 31 d.,
            
         PRIĖMĖ ŠĮ REGLAMENTĄ:
   1 straipsnis
   Įpareigojimo iškrauti laimikį įgyvendinimas
   Reglamento (ES) Nr. 1380/2013 15 straipsnio 1 dalyje nustatytas įpareigojimas iškrauti laimikį taikomas ICES IV parajonyje (Šiaurės jūra), ICES IIIa kvadrate (Kategato ir Skagerako sąsiauriai) ir ICES IIa kvadrato Sąjungos vandenyse (Norvegijos jūra) vykdant šio reglamento priede nurodytą žvejybą.
   2 straipsnis
   Apibrėžtys
   Šiame reglamente vartojamų terminų apibrėžtys:
   1)   
         Seltra sekcija– selektyvumo užtikrinimo įtaisas, kuris yra ne mažesnių kaip 270 mm rombinių akių viršutinė tinklo sekcija, patalpinta keturių kraštinių (dėžės formos) segmente ir prie likusios tinklo dalies prijungta santykiu trys 90 mm akys prie vienos 270 mm akies, arba ne mažesnių kaip 140 mm kvadratinių akių viršutinė sekcija. Sekcija yra bent 3 metrų ilgio, pritvirtinta ne toliau kaip keturi metrai nuo tralo maišo raiščio ir tokio paties pločio kaip viršutinė tralo dalis (nuo krašto iki krašto);
   2)   
         Netgrid selektyvumo užtikrinimo įtaisas– selektyvumo užtikrinimo įtaisas, kuris yra į dviejų kraštinių tralą įterptas keturių kraštinių segmentas su pasvirusia sekcija iš ne mažesnių kaip 200 mm rombinių akių tinklinio audinio; įtaiso galas išeina į tralo viršuje esančią žuvų išėjimo angą.
   3 straipsnis
   Specialios įpareigojimo iškrauti laimikį taikymo atlantinių menkių ištekliams taisyklės
   Nepaisant 1 straipsnio įpareigojimas iškrauti visas sužvejotas atlantines menkes pagal šį reglamentą taikomas tik jei iki 2017 m. sausio 1 d. panaikinamas Reglamentas (EB) Nr. 1342/2008 arba jo III skyrius.
   4 straipsnis
   Su išgyvenamumu susijusių išimčių taikymas norveginiams omarams
   1.   Pagal Reglamento (ES) Nr. 1380/2013 15 straipsnio 4 dalies b punktą rūšims, kurios, moksliniais duomenimis, pasižymi aukštu išgyvenamumo rodikliu, taikytina įpareigojimo iškrauti laimikį išimtis, taikoma norveginiams omarams, sužvejotiems:
   
               a)
            
            
               dugninėmis gaudyklėmis (FPO (7));
            
         
               b)
            
            
               ICES IIIa kvadrate dugniniais tralais (OTB, TBN), kurių tinklo akių dydis ne mažesnis kaip 70 mm ir kurie turi žuvų atrinkimo pagal rūšis groteles, kurių strypeliai išdėstyti ne didesniu kaip 35 mm atstumu;
            
         
               c)
            
            
               ICES IIIa kvadrate dugniniais tralais (OTB, TBN), kurių tinklo akių dydis ne mažesnis kaip 90 mm ir kurie turi Seltra sekciją;
            
         
               d)
            
            
               2017 m. – sužvejotiems ICES IV kvadrate dugniniais tralais (OTB, TBN), kurių tinklo akių dydis ne mažesnis kaip 80 mm ir kurie turi Netgrid selektyvumo užtikrinimo įtaisą.
            
         2.   1 dalyje nurodytais būdais sužvejoti norveginiai omarai nedelsiant paleidžiami nepažeisti tame pačiame rajone, kuriame buvo sužvejoti.
   3.   Tiesioginių valdymo interesų Šiaurės jūroje turinčios valstybės narės iki 2017 m. gegužės 1 d. Komisijai be 2016 m. birželio 3 d. bendroje rekomendacijoje numatytų duomenų pateikia papildomų duomenų ir kitos aktualios mokslinės informacijos, pagrindžiančios 1 dalies d punkte nurodytos išimties taikymą. Pateiktus duomenis ir informaciją iki 2017 m. rugsėjo 1 d. įvertina Žuvininkystės mokslo, technikos ir ekonomikos komitetas (STECF).
   5 straipsnis
   Su išgyvendinamu susijusios išimties taikymas europiniams jūrų liežuviams
   1.   Pagal Reglamento (ES) Nr. 1380/2013 15 straipsnio 4 dalies b punktą rūšims, kurios, moksliniais duomenimis, pasižymi aukštu išgyvenamumo rodikliu, taikytina įpareigojimo iškrauti laimikį išimtis, 2017 m. taikoma mažiausio išteklių išsaugojimą užtikrinančio orientacinio dydžio nesiekiantiems europiniams jūrų liežuviams, sužvejotiems tralais su kėtoklėmis (OTB), kurių maišo akių dydis yra 80–99 mm, ICES IVc rajone šešių jūrmylių atstumu nuo kranto ir už nustatytų veisimosi rajonų ribų.
   2.   1 dalyje nurodyta išimtis taikoma tik tiems laivams, kurių ilgis ne didesnis kaip 10 m., o variklio galia ne didesnė kaip 180 kW, kai jie žvejoja vandenyse, kurių gylis ne didesnis kaip 15 metrų, o valksmo trukmė ne ilgesnė kaip 1 val. 30 min.
   3.   1 dalyje nurodytais atvejais sužvejoti europiniai jūrų liežuviai nedelsiant paleidžiami.
   4.   Tiesioginių valdymo interesų Šiaurės jūroje turinčios valstybės narės iki 2017 m. gegužės 1 d. Komisijai pateikia papildomos mokslinės informacijos, pagrindžiančios 1 dalyje nurodytos išimties taikymą. STECF tą informaciją įvertina iki 2017 m. rugsėjo 1 d.
   6 straipsnis
   
      De minimis išimtys
   Nukrypstant nuo Reglamento (ES) Nr. 1380/2013 15 straipsnio 1 dalies, pagal to reglamento 15 straipsnio 4 dalies c punktą į jūrą išmesti leidžiama šiuos kiekius:
   
               a)
            
            
               europinių jūrų liežuvių – ne daugiau kaip 3 % bendro metinio šios rūšies žuvų kiekio, sužvejoto laivų, kurie naudoja sieninius tinklus ir žiauninius tinklus (GN, GNS, GND, GNC, GTN, GTR, GEN, GNF), ICES IIIa kvadrate, ICES IV parajonyje ir ICES IIa kvadrato Sąjungos vandenyse;
            
         
               b)
            
            
               mažiausio išteklių išsaugojimą užtikrinančio orientacinio dydžio nesiekiančių europinių jūrų liežuvių – 2017 m. ne daugiau kaip 7 %, o 2018 m. ne daugiau kaip 6 % bendro metinio šios rūšies žuvų kiekio, sužvejoto laivų, kurie naudoja 80–119 mm akių sijinius tralus (TBB) su didesnių akių pratęsiamąja dalimi, ICES IV parajonyje;
            
         
               c)
            
            
               mažiausio išteklių išsaugojimą užtikrinančio orientacinio dydžio nesiekiančių norveginių omarų – ne daugiau kaip 6 % bendro metinio šios rūšies omarų kiekio, sužvejoto laivų, kurie naudoja 80–99 mm akių dugninius tralus (OTB, TBN, OTT, TB), ICES IV parajonyje ir ICES IIa kvadrato Sąjungos vandenyse;
            
         
               d)
            
            
               mažiausio išteklių išsaugojimą užtikrinančio orientacinio dydžio nesiekiančių europinių jūrų liežuvių ir juodadėmių menkių bendrai – 2017 m. ne daugiau kaip 2 % bendro metinio norveginių omarų, europinių jūrų liežuvių, juodadėmių menkių ir šiaurinių paprastųjų krevečių kiekio, sužvejoto norveginių omarų žvejybą vykdančių laivų, kurie naudoja 70 mm arba didesnių akių dugninius tralus (OTB, TBN) su žuvų atrinkimo pagal rūšis grotelėmis, kurių strypeliai išdėstyti ne didesniu kaip 35 mm atstumu, ICES IIIa kvadrate;
            
         
               e)
            
            
               mažiausio išteklių išsaugojimą užtikrinančio orientacinio dydžio nesiekiančių europinių jūrų liežuvių, juodadėmių menkių ir paprastųjų merlangų bendrai – 2018 m. ne daugiau kaip 4 % bendro metinio norveginių omarų, europinių jūrų liežuvių, juodadėmių menkių, paprastųjų merlangų ir šiaurinių paprastųjų krevečių kiekio, sužvejoto norveginių omarų žvejybą vykdančių laivų, kurie naudoja 70 mm arba didesnių akių dugninius tralus (OTB, TBN) su žuvų atrinkimo pagal rūšis grotelėmis, kurių strypeliai išdėstyti ne didesniu kaip 35 mm atstumu, ICES IIIa kvadrate;
            
         
               f)
            
            
               mažiausio išteklių išsaugojimą užtikrinančio orientacinio dydžio nesiekiančių europinių jūrų liežuvių, juodadėmių menkių ir paprastųjų merlangų bendrai – ne daugiau kaip 1 % bendro metinio norveginių omarų, europinių jūrų liežuvių, juodadėmių menkių, paprastųjų merlangų ir šiaurinių paprastųjų krevečių kiekio, sužvejoto šiaurinių paprastųjų krevečių žvejybą vykdančių laivų, kurie naudoja 35 mm arba didesnių akių dugninius tralus (OTB), turinčius žuvų atrinkimo pagal rūšis groteles, kurių strypeliai išdėstyti ne didesniu kaip 19 mm atstumu, su neužstojama anga žuvims išeiti, ICES IIIa kvadrate;
            
         
               g)
            
            
               europinių jūrų liežuvių, juodadėmių menkių ir paprastųjų merlangų bendrai – ne daugiau kaip 0,5 % bendro metinio norveginių omarų, europinių jūrų liežuvių, juodadėmių menkių, paprastųjų merlangų ir šiaurinių paprastųjų krevečių kiekio, sužvejoto laivų, vykdančių norveginių omarų žvejybą omarų gaudyklėmis (FPO), ICES IIIa kvadrate;
            
         
               h)
            
            
               paprastųjų merlangų – 2018 m. ne daugiau kaip 7 % bendro metinio norveginių omarų, juodadėmių menkių, europinių jūrų liežuvių, šiaurinių paprastųjų krevečių, paprastųjų merlangų, jūrinių plekšnių, ledjūrio menkių ir atlantinių menkių kiekio, sužvejoto mišrią europinių jūrų liežuvių, paprastųjų merlangų ir rūšių, kurioms netaikomi sužvejojamo kiekio apribojimai, žuvų žvejybą vykdančių laivų, kurie naudoja 70–99 mm akių dugninius tralus (OTB, OTT), ICES IVc kvadrate.
            
         7 straipsnis
   Mažiausias išteklių išsaugojimą užtikrinantis orientacinis dydis
   Nukrypstant nuo Reglamento (EB) Nr. 850/98 XII priede nustatyto mažiausio išteklių išsaugojimą užtikrinančio orientacinio dydžio, mažiausias išteklių išsaugojimą užtikrinantis norveginių omarų dydis ICES IIIa kvadrate yra:
   
               a)
            
            
               105 mm bendras ilgis;
            
         
               b)
            
            
               59 mm uodegos ilgis;
            
         
               c)
            
            
               32 mm šarvo ilgis.
            
         8 straipsnis
   Specialiosios techninės priemonės, taikytinos Skagerako sąsiauryje
   1.   Skagerako sąsiauryje draudžiama laive turėti arba naudoti tralus, jūrinius užmetamuosius tinklus, sijinius tralus ar panašius velkamuosius tinklus, kurių akių dydis mažesnis nei 120 mm.
   2.   Nukrypstant nuo 1 dalies, gali būti naudojami ir šie tralai:
   
               a)
            
            
               tralai, kurių maišo akys ne mažesnis kaip 90 mm, su sąlyga, kad juose įtaisyta Seltra sekcija arba rūšiuojamosios grotelės, kurių strypeliai išdėstyti ne didesniu kaip 35 mm atstumu;
            
         
               b)
            
            
               tralai, kurių maišo akys kvadratinės ir ne mažesnės kaip 70 mm ir kurie turi rūšiuojamąsias groteles, kurių strypeliai išdėstyti ne didesniu kaip 35 mm atstumu;
            
         
               c)
            
            
               tralai, kurių akių dydis yra mažesnis nei 70 mm, žvejojant pelaginių arba pramoninėms reikmėms naudojamų rūšių žuvis, su sąlyga, kad daugiau kaip 80 % sužvejotų žuvų sudaro vienos arba kelių pelaginių arba pramoninėms reikmėms naudojamų rūšių žuvys;
            
         
               d)
            
            
               tralai, kurių maišo akys ne mažesnės kaip 35 mm, žvejojant Pandalus genties krevetes, su sąlyga, kad tralas turi rūšiuojamąsias groteles, kurių strypeliai išdėstyti ne didesniu kaip 19 mm atstumu.
            
         3.   Pagal 2 dalies d punktą žvejojant Pandalus genties krevetes gali būti naudojamas žuvų sulaikymo įtaisas su sąlyga, kad yra nustatytos atitinkamos priegaudą apimančios žvejybos galimybės ir kad žuvų sulaikymo įtaisas:
   
               —
            
            
               turi viršutinę sekciją, kurios akys kvadratinės ir ne mažesnės kaip 120 mm,
            
         
               —
            
            
               ne trumpesnis kaip 3 m ir
            
         
               —
            
            
               bent tokio paties pločio kaip rūšiuojamosios grotelės.
            
         9 straipsnis
   Laivų sąrašas
   Valstybės narės pagal šio reglamento priede išdėstytus kriterijus nustato, kokiems kiekvienos konkrečios žvejybos laivams taikomas įpareigojimas iškrauti laimikį. Iki 2016 m. gruodžio 31 d. jos per saugiąją Sąjungos kontrolės svetainę Komisijai ir kitoms valstybėms narėms pateikia visų priede nurodytą ledjūrio menkių tikslinę žvejybą vykdančių laivų sąrašus, sudarytus vadovaujantis pirmu sakiniu. Šiuos sąrašus jos nuolat atnaujina.
   10 straipsnis
   Įsigaliojimas ir taikymas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Jis taikomas nuo 2017 m. sausio 1 d. iki 2018 m. gruodžio 31 d.
   Tačiau 9 straipsnis taikomas nuo šio reglamento įsigaliojimo dienos.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. spalio 4 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 354, 2013 12 28, p. 22.
   
      (2)  OL L 125, 1998 4 27, p. 1.
   
      (3)  2015 m. spalio 22 d. Komisijos deleguotasis reglamentas (ES) 2015/2440, kuriuo nustatomas tam tikrai priedugnio žuvų žvejybai Šiaurės jūroje ir ICES IIa kvadrato Sąjungos vandenyse taikomas žuvų išmetimo į jūrą mažinimo planas (OL L 336, 2015 12 23, p. 42).
   
      (4)  2008 m. gruodžio 18 d. Tarybos reglamentas (EB) Nr. 1342/2008, nustatantis menkių išteklių ir šių išteklių žvejybos būdų daugiametį planą ir panaikinantis Reglamentą (EB) Nr. 423/2004 (OL L 348, 2008 12 24, p. 20).
   
      (5)  Norvegijos ir Europos Sąjungos žvejybos srities atstovų konsultacijų dėl žvejybos reguliavimo Skagerako ir Kategato sąsiauriuose 2012 m. suderintas protokolas.
   
      (6)  2012 m. liepos 4 d. Europos Sąjungos ir Norvegijos žvejybos srities atstovų konsultacijų dėl draudimo išmesti žuvis į jūrą ir kontrolės priemonių įgyvendinimo Skagerako sąsiaurio rajone suderintas protokolas.
   
      (7)  Šiame reglamente naudojami žvejybos įrankių kodai yra nustatyti Komisijos įgyvendinimo reglamento (ES) Nr. 404/2011, kuriuo nustatomos išsamios 2011 m. balandžio 8 d. Tarybos reglamento (EB) Nr. 1224/2009, nustatančio Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, įgyvendinimo taisyklės (OL L 112, 2011 4 30, p. 1), XI priede. Lentelėje naudojami laivų, kurių bendrasis ilgis yra mažesnis nei 10 metrų, žvejybos įrankių kodai yra nustatyti FAO žvejybos įrankių klasifikavimo sistemoje.
   
      PRIEDAS
      Žvejyba, kuriai taikomas įpareigojimas iškrauti laimikį
      
                  Žvejybos įrankiai (1)
                      (2)
                  
               
               
                  Tinklo akių dydis
               
               
                  Rūšys, kurioms taikoma
               
            
                  Tralai:
                  OTB, OTT, OT, PTB, PT, TBN, TBS, OTM, PTM, TMS, TM, TX, SDN, SSC, SPR, TB, SX, SV
               
               
                  ≥ 100 mm
               
               
                  2017 m. ir 2018 m.: visos sužvejotos ledjūrio menkės (jei sužvejotos tikslinę ledjūrio menkių žvejybą vykdančių laivų (3)), jūrinės plekšnės, juodadėmės menkės, paprastieji merlangai, atlantinės menkės, šiaurinės paprastosios krevetės, europiniai jūrų liežuviai ir norveginiai omarai.
               
            
                  Tralai:
                  OTB, OTT, OT, PTB, PT, TBN, TBS, OTM, PTM, TMS, TM, TX, SDN, SSC, SPR, TB, SX, SV
               
               
                  70–99 mm
               
               
                  2017 ir 2018 m.: visi sužvejoti norveginiai omarai, europiniai jūrų liežuviai, juodadėmės menkės ir šiaurinės paprastosios krevetės.
                  2018 m.: visi sužvejoti paprastieji merlangai.
               
            
                  Tralai:
                  OTB, OTT, OT, PTB, PT, TBN, TBS, OTM, PTM, TMS, TM, TX, SDN, SSC, SPR, TB, SX, SV
               
               
                  32–69 mm
               
               
                  2017 ir 2018 m.: visos sužvejotos šiaurinės paprastosios krevetės, norveginiai omarai, europiniai jūrų liežuviai, juodadėmės menkės ir paprastieji merlangai.
               
            
                  Sijiniai tralai:
                  TBB
               
               
                  ≥ 120 mm
               
               
                  2017 ir 2018 m.: visos sužvejotos jūrinės plekšnės, šiaurinės paprastosios krevetės, norveginiai omarai, europiniai jūrų liežuviai, atlantinės menkės, juodadėmės menkės ir paprastieji merlangai.
               
            
                  Sijiniai tralai:
                  TBB
               
               
                  80–119 mm
               
               
                  2017 ir 2018 m.: visi sužvejoti europiniai jūrų liežuviai, šiaurinės paprastosios krevetės, norveginiai omarai ir juodadėmės menkės.
                  2018 m.: visi sužvejoti paprastieji merlangai.
               
            
                  Žiauniniai tinklai, sieniniai tinklai ir pinklieji tinklai:
                  GN, GNS, GND, GNC, GTN, GTR, GEN, GNF
               
               
                   
               
               
                  2017 ir 2018 m.: visi sužvejoti europiniai jūrų liežuviai, šiaurinės paprastosios krevetės, norveginiai omarai, juodadėmės menkės, paprastieji merlangai ir atlantinės menkės (4).
               
            
                  Kabliukai ir ūdos:
                  LLS, LLD, LL, LTL, LX, LHP, LHM
               
               
                   
               
               
                  2017 ir 2018 m.: visos sužvejotos europinės jūrinės lydekos, šiaurinės paprastosios krevetės, norveginiai omarai, europiniai jūrų liežuviai, juodadėmės menkės, paprastieji merlangai ir atlantinės menkės.
               
            
                  Gaudyklės:
                  FPO, FIX, FYK, FPN
               
               
                   
               
               
                  2017 ir 2018 m.: visi sužvejoti norveginiai omarai, šiaurinės paprastosios krevetės, europiniai jūrų liežuviai, juodadėmės menkės ir paprastieji merlangai.
               
            
         (1)  Šioje lentelėje naudojami žvejybos įrankių kodai yra nustatyti Įgyvendinimo reglamento (ES) Nr. 404/2011 XI priede.
      
         (2)  Lentelėje naudojami laivų, kurių bendrasis ilgis yra mažesnis nei 10 metrų, žvejybos įrankių kodai yra nustatyti FAO žvejybos įrankių klasifikavimo sistemoje.
      
         (3)  Tikslinę ledjūrio menkių žvejybą vykdančiais laivais laikomi laivai, kuriems naudojant 100 mm arba didesnių akių tralus ledjūrio menkės vidutiniškai per metus sudarė 50 % arba daugiau visų iškrautų žuvų, to laivo sužvejotų Šiaurės jūroje (tiek ES, tiek trečiosios šalies vandenyse) laikotarpiu nuo x – 4 iki x – 2, kai x žymi taikymo metus, t. y. 2016 m. šis laikotarpis yra 2012–2014 m., 2017 m. – 2013–2015 m., o 2018 m. – 2014–2016 m. Jei laivas vienais metais laikytas tikslinę ledjūrio menkių žvejybą vykdančiu laivu, jis juo laikomas ir paskesniais metais.
      
         (4)  Įpareigojimas iškrauti laimikį netaikomas žiauniniais, sieniniais ir pinkliaisiais tinklais sužvejotoms atlantinėms menkėms ICES IIIaS rajone.